Uchtepa tumanida Yutong rusumli elektrobus yo‘ldagi muzlamada boshqaruvni yo‘qotib, yo‘l chetidagi simyog‘ochga urildi. Hodisa oqibatida jarohatlanganlar yo‘q. Foto: Ijtimoiy tarmoqlar Joriy yilning 14 dekabr kuni soat 09:15 larda «18-Avtobus saroyi» filiali tasarrufidagi Yutong rusumli, 53-sonli yo‘nalishda harakatlanayotgan haydovchi A.A (staji 7 yil) boshqaruvidagi elektrobus ishtirokida YTH qayd etildi. «Toshshahartransxizmat» xabariga ko‘ra, u Uchtepa tumani, O‘rikzor mahallasi, Zarafshon ko‘chasi bo‘ylab harakatlanib borayotgan vaqtda, yo‘ldagi muzlama sababli boshqaruvni yo‘qotib yo‘l chetidagi ustunga borib urilgan. Mazkur yo‘l-transport hodisasi natijasida tan jarohati olganlar yo‘q. Yutong rusumli elektrobus texnik shikastlangan. Hozirda ushbu yo‘l-transport hodisasi Toshkent shahar IIBB YHXB xodimlari tomonidan rasmiylashtirilib, surishtiruv ishlari olib borilyapti.